AIŠKINAMASIS RAŠTAS

Dėl Molėtų rajono savivaldybės 2020 m. socialinių paslaugų plano patvirtinimo

1. **Parengto tarybos sprendimo projekto tikslai ir uždaviniai**

Molėtų rajono savivaldybės tarybos sprendimo ,,Dėl Molėtų rajono savivaldybės 2020m. socialinių paslaugų plano patvirtinimo“ projektas parengtas todėl, kad siekdama nustatyti socialinių paslaugų teikimo mastą ir rūšis pagal gyventojų poreikius, savivaldybė, bendradarbiaudama su socialinių paslaugų įstaigomis ir nevyriausybinėmis organizacijomis, kasmet turi sudaryti ir patvirtinti socialinių paslaugų ateinančių metų planą.

Planavimo objektas yra socialinės paslaugos, kurias savivaldybė organizuoja savo savivaldybės gyventojams ir kurių teikimą finansuoja iš savivaldybės ir valstybės biudžetų lėšų, Lietuvos Respublikos valstybės biudžeto specialiųjų tikslinių dotacijų savivaldybių biudžetams ir kitų lėšų.

Molėtų rajono savivaldybės 2020 m. socialinių paslaugų plane (toliau – Planas) išanalizuota ekonominė-demografinė situacija, socialinių paslaugų poreikį lemiantys veiksniai, numatomi socialinių paslaugų teikimo ir plėtros tikslai, vertinamas socialinių paslaugų poreikis bei socialinių paslaugų teikimo pakankamumo lygis, atliekama esamos socialinių paslaugų infrastruktūros analizė savivaldybėje, taip pat apibendrinami 2019 m. socialinių paslaugų teikimo rodikliai bei lyginami pastarųjų kelerių metų teikimo rodikliai, panaudotos lėšos, finansavimo šaltiniai. Plane numatomos prioritetinės socialinių paslaugų plėtros kryptys, regioninių socialinių paslaugų poreikis, numatomi socialinių paslaugų finansavimo šaltiniai bei finansavimo iš savivaldybės biudžeto būdai.

Molėtų rajono savivaldybės socialinių paslaugų planas rengiamas nuo 2008 metų.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 40 punktas;

Lietuvos Respublikos socialinių paslaugų įstatymo 13 straipsnio 2 ir 3 dalys;

Socialinių paslaugų metodika, patvirtinta Lietuvos Respublikos Vyriausybės 2006 m. lapkričio 15 d. nutarimu Nr. 1132 „Dėl socialinių paslaugų planavimo metodikos patvirtinimo“;

Socialinių paslaugų išvystymo normatyvai, patvirtinti Lietuvos Respublikos socialinės apsaugos ir darbo ministro 2014 m. sausio 20 d. įsakymu Nr. A1-23 „Dėl Socialinių paslaugų išvystymo normatyvų patvirtinimo“(Lietuvos Respublikos socialinės apsaugos ir darbo ministro 2016 m. spalio 25 d. įsakymo Nr. A1-578 redakcija);

Lietuvos Respublikos socialinės apsaugos ir darbo ministro 2007 m. balandžio 12 d. įsakymas Nr. A1-104 „Dėl socialinių paslaugų plano formos ir socialinių paslaugų efektyvumo vertinimo kriterijų patvirtinimo“.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės - plane surinkta informacija apie Molėtų rajono savivaldybėje teikiamas socialines paslaugas.

Apibendrinta kelių metų patirtis teikiant socialines paslaugas, lyginamas kelių pastarųjų metų socialinių paslaugų finansavimas, numatomi socialinių paslaugų teikimo prioritetai bei socialinių paslaugų plėtros kryptys.

Neigiamos pasekmės nenumatomos.

**4. Priemonės jam įgyvendinti**

Priemonės numatytos plane.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikis, finansavimo šaltiniai numatyti 2020 metų socialinių paslaugų plane.

**6.Vykdytojai, įvykdymo terminai**

Vykdytojai – Molėtų rajono savivaldybės administracijos Socialinės paramos ir Buhalterinės apskaitos skyriai, socialines paslaugas teikiančios įstaigos ir organizacijos, nevyriausybinės organizacijos. Terminas – 2020 metai.

Molėtų rajono savivaldybės administracijos

Socialinės paramos skyriaus vedėja Genovaitė Gribauskienė